懷素上人草書歌
作者：王𩔪
朝代：唐

paragraphs: 衡陽雙峽插天峻，青壁巉巉萬餘仞。
此中靈秀衆所知，草書獨有懷素奇。
懷素身長五尺四，嚼湯誦呪吁可畏。
銅瓶錫杖倚閑庭，斑管秋毫多逸意。
或粉壁，或綵牋，蒲葵絹素何相鮮。
忽作風馳如電掣，更點飛花兼散雪。
寒猨飲水撼枯藤，壯士拔山伸勁鐵。
君不見張芝昔日稱獨賢，君不見近日張旭爲老顛。
二公絕藝人所惜，懷素傳之得真跡。
崢嶸蹙出海上山，突兀狀成湖畔石。
一縱又一橫，一欹又一傾。
臨江不羨飛帆勢，下筆長爲驟雨聲。
我牧此州喜相識，又見草書多慧力。
懷素懷素不可得，開卷臨池轉相憶。